CELEX: 32019D0338
Language: et
Date: 2019-02-20 00:00:00
Title: Komisjoni rakendusotsus (EL) 2019/338, 20. veebruar 2019, mis käsitleb Kreeka üle tehtava tõhustatud järelevalve pikendamist (teatavaks tehtud numbri C(2019) 1481)

28.2.2019   
               
               
                  ET
               
               
                  Euroopa Liidu Teataja
               
               
                  L 60/17
               
            
         KOMISJONI RAKENDUSOTSUS (EL) 2019/338,
         20. veebruar 2019,
         mis käsitleb Kreeka üle tehtava tõhustatud järelevalve pikendamist
         
            
               (teatavaks tehtud numbri C(2019) 1481)
            
         
         (Ainult kreekakeelne tekst on autentne)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 21. mai 2013. aasta määrust (EL) nr 472/2013, millega tugevdatakse majanduse ja eelarve järelevalvet euroala liikmesriikide üle, millel on või võivad tekkida tõsised raskused finantsstabiilsuse tagamisel, (1) eriti selle artikli 2 lõiget 1,
         ning arvestades järgmist:
         
                     (1)
                  
                  
                     Euroopa stabiilsusmehhanismi kaudu finantsabi andmine lõppes 20. augustil 2018, misjärel käivitati komisjoni rakendusotsusega (EU) 2018/1192 (2)21. augustil 2018 kuueks kuuks tõhustatud järelevalve Kreeka üle.
                  
               
                     (2)
                  
                  
                     Kreeka peaks keskpikas perspektiivis jätkama peamisi institutsioonilisi ja struktuurireforme, et tagada nende lõpuleviimine ja maksimaalne tulemuslikkus, tuginedes märkimisväärsele arvule meetmetele, mille ta on Euroopa stabiilsusmehhanismi finantsabiprogrammi (edaspidi „programm“) raames rakendanud. Sel eesmärgil on Kreeka võtnud eurorühmas kohustuse jätkata kõiki programmi raames vastu võetud põhilisi reforme ja viia need lõpule ning tagada, et selle ja varasemate programmide raames vastu võetud oluliste reformide eesmärgid saavutatakse.
                  
               
                     (3)
                  
                  
                     Lisaks on Kreeka võtnud kohustuse rakendada erimeetmeid eelarvepoliitika, sealhulgas struktuurse eelarvepoliitika, sotsiaalse heaolu, finantsstabiilsuse, töö- ja tooteturgude, erastamise ja avaliku halduse valdkonnas. Need erimeetmed, mis on esitatud eurorühma 22. juuni 2018. aasta avalduse lisas, aitavad tegeleda Kreeka majandusraskuste võimalike allikatega.
                  
               
                     (4)
                  
                  
                     Kreeka on alates 2010. aastast saanud märkimisväärses summas finantsabi, mistõttu on tal euroala liikmesriikide, Euroopa Finantsstabiilsuse Fondi ja Euroopa stabiilsusmehhanismi ees kokku 243 700 miljoni euro ulatuses tasumata kohustusi. Kreeka sai oma Euroopa partneritelt soodsatel tingimustel finantsabi ning 2012. aastal ja seejärel Euroopa stabiilsusmehhanismi raames 2017. aastal võeti vastu erimeetmed, et viia võlg jätkusuutlikumale alusele. 22. juunil 2018 lepiti eurorühmas poliitilisel tasandil kokku, et võla jätkusuutlikkuse tagamiseks hakatakse rakendama lisameetmeid. Nende meetmete hulgas on kaalutud keskmiste tähtaegade pikendamine veel 10 aasta võrra, intresside ja amortisatsiooni edasilükkamine 10 aasta võrra ja muude võlameetmete rakendamine. Juhul kui tõhustatud järelevalve raames järeldatakse aruannete põhjal, et Kreeka täidab programmijärgseid poliitilisi kohustusi, võidakse kaks korda aastas leppida eurorühmas kokku ka kahes muus meetmes (loobumine 2018. aastast alates intressimäära kasvu marginaalist, mis on seotud Euroopa Finantsstabiilsuse Fondi programmi võla tagasiostmist käsitleva osaga, ning sellise summa tagastamine, mis on võrdväärne tuluga, mida euroala liikmesriikide keskpangad teenivad netofinantsvarade ja väärtpaberituruprogrammi kokkuleppe alusel omatavatelt Kreeka riigivõlakirjadelt).
                  
               
                     (5)
                  
                  
                     Kreeka valitsemissektori eelarvepositsioon on alates 2016. aastast olnud positiivne. Eeldatavasti saavutas Kreeka 2018. aastal esmase eelarveülejäägi eesmärgi 3,5 % SKPst ja prognooside kohaselt saavutab ta eesmärgi ka keskpikas perspektiivis. Välislaenude netonäitaja muutus 2015. aastal positiivseks ja on pärast seda olnud ainult väikeses puudujäägis. Majanduse elavnemine on jätkunud: 2018. aastal oli kasv hinnanguliselt 2,0 % ja töötus väheneb. Kreeka algatas finantsabiprogrammide raames laiaulatusliku struktuurireformide kava, et parandada ettevõtluskeskkonda ja konkurentsivõimet, ning on alates 2018. aasta augustist selles valdkonnas meetmeid võtnud.
                  
               
                     (6)
                  
                  
                     Reformidest hoolimata püsib Kreekas siiski märkimisväärne varasematel perioodidel tekkinud tasakaalustamatus ja haavatavus. Nagu komisjon tõi esile ka 2019. aasta häiremehhanismi aruandes, mis koostati vastavalt Euroopa Parlamendi ja nõukogu määruse (EL) nr 1176/2011 (3) artiklitele 3 ja 4, esineb Kreekas mõningaid raskusi. Valitsemissektori võlg oli 2018. aasta kolmandas kvartalis hinnangute järgi 182,8 % SKPst, mis on kõrgeim tase liidus. Jätkuvalt on väga negatiivne ka rahvusvaheline netoinvesteerimispositsioon, mis 2017. aastal oli – 140,5 % SKPst; kuigi jooksevkonto on tasakaalule lähedal, ei ole see ikka piisav, et aidata viia suur negatiivne rahvusvaheline netoinvesteerimispositsioon rahuldavas tempos usaldusväärsele tasemele. Töötus on 2013. aasta tipptasemega (27,9 %) võrreldes küll pidevalt vähenenud, kuid 2018. aasta oktoobris oli see siiski 18,6 %. Väga suur on ka pikaajaline töötus (2018. aasta kolmandas kvartalis 13,5 %) ja noorte töötus (2018. aasta novembris 39,1 %). Ettevõtluskeskkonda ja kohtusüsteemi on vaja veelgi märkimisväärselt parandada, sest Kreeka jääb mitmes valdkonnas võrdlusnäitajate struktuurikomponentide poolest (nt kohtuotsuse vastuvõtmisele kuluv aeg, lepingute jõustamine, omandi registreerimine, maksejõuetusmenetlus) parimate tulemustega riikidest kaugele maha.
                  
               
                     (7)
                  
                  
                     Kuigi pangandussektori kapitalisatsioon on piisav, püsivad seal probleemid, mis on seotud viivisnõuete suure mahu ja vähese kasumlikkusega, ning seotus riigiga on suur. 2018. aasta septembri lõpus oli viivisnõuete maht endiselt väga suur: 84,7 miljardit eurot ehk 46,7 % bilansis kajastatud varast tulenevatest riskipositsioonidest. Kreeka on võtnud programmi raames vastu peamised reformid ja kavatseb töötada lähiajal välja lisavahendid, et tugevdada viivisnõuete probleemi lahendamise raamistikku ja edendada seega pankade bilansside korrastamist. Selleks et viia viivisnõuete määr jätkusuutlikule tasemele ja võimaldada finantseerimisasutustel igal ajal täita oma vahendus- ja riskijuhtimisfunktsiooni, tuleb siiski teha pidevaid jõupingutusi.
                  
               
                     (8)
                  
                  
                     2010. aastal jäi Kreeka finantsturupõhistest laenudest ilma, kuid 2017. aasta juulis hakkas ta riigivõlakirjade emiteerimise kaudu oma juurdepääsu turule taastama. 2019. aasta jaanuaris viis Kreeka edukalt ellu võlakirjaemissiooni, mis oli programmist väljumise järel tema esimene emissioon. Kreeka laenusaamistingimused on aga jätkuvalt ebakindlad, pidades silmas väliseid majanduslikke riske ja riigisiseseid raskusi reformide rakendamise jätkamisel keskpikas perspektiivis.
                  
               
                     (9)
                  
                  
                     21. novembril 2018 avaldas komisjon tõhustatud järelevalve raames Kreeka kohta oma esimese hinnangu. Komisjoni antud hinnangus, mis kajastus tema teatises, kirjeldati Kreeka poolt eurorühmas võetud üldiste ja konkreetsete reformikohustuste täitmisel tehtud edusamme ja järeldati, et reformide rakendamine on edenenud, kuid et Kreeka reformikohustuste täitmiseks tuleb teha täiendavaid jõupingutusi (4).
                  
               
                     (10)
                  
                  
                     Eelnevat arvesse võttes on komisjon seisukohal, et määruse (EL) nr 472/2013 artikli 2 kohast tõhustatud järelevalvet õigustavad tingimused kehtivad endiselt. Eelkõige esinevad Kreekas finantsstabiilsust ähvardavad riskid, millel võib nende materialiseerumise korral olla negatiivne ülekanduv mõju muudele euroala liikmesriikidele. Kui ülekanduv mõju peaks tekkima, võib see avalduda kaudselt, mõjutades investorite kindlustunnet ning seega pankade ja riikide refinantseerimiskulusid muudes euroala liikmesriikides.
                  
               
                     (11)
                  
                  
                     Seepärast peab Kreeka keskpikas perspektiivis jätkama selliste meetmete vastuvõtmist, millega tegeletakse probleemide allikate või võimalike allikatega, ning viima ellu struktuurireformid majanduse jõulise ja jätkusuutliku elavnemise toetamiseks, et leevendada mitme varem avaldunud teguri mõju. Nende tegurite hulgas on tõsine ja pikaajaline majanduslangus kriisi ajal; Kreeka võlakoormuse suurus; finantssektori haavatavused; finantssektori ja Kreeka riigi rahanduse jätkuvalt suhteliselt suur seotus, muu hulgas riigi osaluse kaudu; risk, et nimetatud sektorite suured pinged kanduvad üle muudesse liikmesriikidesse, ning euroala liikmesriikide Kreekaga seotud riiginõuded.
                  
               
                     (12)
                  
                  
                     Selleks et tegeleda jääkriskidega ja jälgida nendega seotud kohustuste täitmist, tundub olevat vajalik ja asjakohane pikendada Kreeka üle määruse (EL) nr 472/2013 artikli 2 lõike 1 alusel tehtavat tõhustatud järelevalvet.
                  
               
                     (13)
                  
                  
                     Kreekale anti 14. veebruari 2019. aasta kirjaga võimalus esitada komisjoni hinnangu kohta oma seisukohad. 15. veebruaril 2019 saadetud vastuses nõustus Kreeka üldjoontes komisjoni hinnanguga riigi majanduslikele probleemidele ja see on tõhustatud järelevalve pikendamise aluseks.
                  
               
                     (14)
                  
                  
                     Kreekale antakse struktuurireformi tugiprogrammi (nähtud ette Euroopa Parlamendi ja nõukogu määrusega (EL) 2017/825) (5) raames ka edaspidi tehnilist abi reformide kavandamiseks ja rakendamiseks, sealhulgas peamiste reformide jätkamiseks ja lõpuleviimiseks vastavalt tõhustatud järelevalve raames jälgitavatele poliitilistele kohustustele.
                  
               
                     (15)
                  
                  
                     Komisjon kavatseb tõhustatud järelevalve rakendamisel teha varajase hoiatamise süsteemi kontekstis tihedat koostööd Euroopa stabiilsusmehhanismiga,
                  
               ON VASTU VÕTNUD KÄESOLEVA OTSUSE:
         
            Artikkel 1
            Kreeka üle määruse (EL) nr 472/2013 artikli 2 lõike 1 alusel tehtava ja rakendusotsusega (EL) 2018/1192 käivitatud tõhustatud järelevalve perioodi pikendatakse kuue kuu võrra alates 21. veebruarist 2019.
         
         
            Artikkel 2
            Käesolev otsus on adresseeritud Kreeka Vabariigile.
         
         
            Brüssel, 20. veebruar 2019
            
               
                  Komisjoni nimel
               
               
                  komisjoni liige
               
               Pierre MOSCOVICI
            
         
         
            (1)  ELT L 140, 27.5.2013, lk 1.
         
            (2)  Komisjoni 11. juuli 2018. aasta rakendusotsus, mis käsitleb tõhustatud järelevalve kasutuselevõtmist Kreeka suhtes (EL) 2018/1192 (ELT L 211, 22.8.2018, lk 1).
         
            (3)  Euroopa Parlamendi ja nõukogu 16. novembri 2011. aasta määrus (EL) nr 1176/2011 makromajandusliku tasakaalustamatuse ennetamise ja korrigeerimise kohta (ELT L 306, 23.11.2011, lk 25).
         
            (4)  Euroopa Komisjon, „Enhanced Surveillance Report – Greece, November 2018“, Institutional Paper 90, november 2018.
         
            (5)  Euroopa Parlamendi ja nõukogu 17. mai 2017. aasta määrus (EL) 2017/825, millega luuakse struktuurireformi tugiprogramm ajavahemikuks 2017–2020 ning muudetakse määrusi (EL) nr 1303/2013 ja (EL) nr 1305/2013 (ELT L 129, 19.5.2017, lk 1).